作者：方岳
词牌/韵律：哨遍

paragraphs: 月亦老乎，劝尔一杯，听说平生事。
吾问汝，开辟自何时。
有乾坤更应有尔。
年几许。
鸿荒邈哉遐已。
吾今断自唐虞起。
系帝曰放勋，甲辰践祚，数至今、宋嘉熙。
凡三千五百二十年馀。
嗟雨□风□几盈亏。
老兔奔驰，痴蟆吞吐，定应衰矣。
噫。
月岂无悲。
吾观人寿几期颐。
炯炯双眸子，明清无过婴儿。
但才到中年，昏然欲眊，那堪老矣知何似。
试以此推之。
吾言有理，不能不自疑耳。
恐古时月与今时异。
恨则恨今人不千岁。
但见今、冰轮如洗。
阿谁曾自前古，看到隋唐世。
几时明洁，几时昏暗，毕竟少晴多雨。
须臾月落夜何其。
曰先生、审之姑醉。